Chupan ri ru-tiempo ri tew,
pa tinamit Jerusalén ndibꞌan ri nimaqꞌij kꞌuxlabꞌel chin ri qꞌij atoq xkꞌachaj rujosqꞌixik rupan ri rachoch ri Dios.
Y ja tiempo riꞌ ndibꞌiyin ri Jesús pa rachoch ri Dios pa jun chijay ri ndibꞌix Chin Salomón chare.
Ja atoq riꞌ ri achiꞌaꞌ israelitas kꞌo uchuqꞌaꞌ pa kiqꞌaꞌ xkimal apu kiꞌ chirij ri Jesús,
y ndikibꞌilaꞌ chare:
¿Jampeꞌ kꞌa ndabꞌij chaqe achike rat?
Taqꞌalajrisaj chiqawech si qetzij ja rat ri Jun taqon pe roma ri Dios chukolik ri rutinamit.
Ri Jesús xubꞌij chake:
Riyin xinbꞌij yan chiwa achike riyin,
pero rix ma xinitaqij ta.
Nojel ri samaj nibꞌen riyin,
pa rubꞌiꞌ ri Nataꞌ nibꞌen,
y ja ri samaj riꞌ ndiqꞌalajrisan wichin achike riyin.
Pero rix xa ma nginitaqij ta,
porque ma rix ta chin ri bꞌotzaj nukarneꞌl riyin.
Ri nukarneꞌl,
ndikakꞌaxaj ri nuchꞌabꞌel y riyin wetaman kiwech,
y rejeꞌ nginikoqaj.
Y riyin niyaꞌ ri kꞌaslen ma ndikꞌis ta chake,
y ma ngebꞌa ta chupan ri kamik ri kin chin jumul,
y nixta jun nditiker ngerumej e pa nuqꞌaꞌ.
Ri eruyoꞌon ri Nataꞌ Dios chuwa,
más nim keqalen ke chuwech nojel ri achike ekꞌo chochꞌulew,
y nixta jun nditiker ngerumej pa ruqꞌaꞌ chuqaꞌ rijaꞌ.
Riyin y ri Tataꞌaj Dios,
xe jun rubꞌanun ri qánima.
Y ja atoq riꞌ ri israelitas xebꞌekisikꞌilaꞌ chi pe abꞌej chin ndikikꞌeq apu chirij ri Jesús.
Pero ri Jesús xubꞌij chake:
Rikꞌin ruchuqꞌaꞌ ri Tataꞌaj Dios,
santienta utzulej y nimalej teq achike enubꞌanun pe chiwech.
¿Achike chikiwech ri nimalej teq achike enubꞌanun pe,
ri ma xqaꞌ ta chiwech,
y romariꞌ ndiwojoꞌ nginikꞌeq chi abꞌej?
Y ri israelitas xkibꞌij:
Roj ma ngatiqakꞌeq ta chi abꞌej roma ri utzulej teq achike eꞌabꞌanun pe.
Roj ngatiqakꞌeq porque xa rat relik ok achi,
y ndajunumaj awiꞌ rikꞌin ri Dios,
y riꞌ ndubꞌij tzij chi itzel ngachꞌaꞌa chirij ri Dios.
Y ri Jesús xubꞌij chake:
Chupan ri ley yoꞌon kan chiwa,
ri Dios ndubꞌij:
Riyin nibꞌij chiwa chi rix dioses.
Keriꞌ tzꞌibꞌan kan.
Y qetaman chi ri rutzij ri Dios maneq cheꞌel ndibꞌan chare chi ma qetzij ta.
Romariꞌ si ri Dios xubꞌij dioses chake ri achoq chake xchꞌaꞌa wi,
¿achike roma rix ndibꞌij chi niyaqꞌ rubꞌiꞌ ri Dios xe roma xinbꞌij chi yin Rukꞌajol,
xu ja rijaꞌ yin chaꞌayon chin xiruteq pe chochꞌulew?
Si riyin ma nibꞌen ta ri samaj rubꞌiꞌin pe ri Nataꞌ Dios chuwa,
ma kinitaqij.
Pero si nibꞌen ri samaj rubꞌiꞌin pe ri Dios chuwa,
maske ma nditaqij ta achike riyin,
kinitaqij roma ri samaj nibꞌen,
chin keriꞌ ndiwetamaj y nditaqij chi ri Tataꞌaj Dios jun rubꞌanun wikꞌin y riyin jun nubꞌanun rikꞌin rijaꞌ.
Ja atoq riꞌ jumbꞌey chik,
xkajoꞌ xkitzꞌen e ri Jesús,
pero ri Jesús xbꞌa chikiwech.
Ri Jesús xtzolij chi apu jukꞌan ruchiꞌ ri raqen yaꞌ Jordán y xbꞌekꞌojeꞌ chiriꞌ,
apeꞌ ri Juan ri Bautista xerubꞌen bautizar wineq jumbꞌey kan.
Santienta wineq xbꞌekitzꞌetaꞌ ri Jesús chiriꞌ,
y kereꞌ ndikibꞌilaꞌ chikiwech:
Kin qetzij chi ri Juan ri Bautista ma jun retal ruchuqꞌaꞌ ri Dios xubꞌen,
pero nojel ri xubꞌij kan pa ruwiꞌ re jun achi reꞌ,
kin qetzij,
ngechajeꞌ.
Y santienta chikikajal ri wineq ri ekꞌo apu chiriꞌ xkitaqij ri Jesús.